b'\n_START_ARTICLE_\nGruve 1\n_START_PARAGRAPH_\nGruve 1, ogs\xc3\xa5 omtalt som Amerikanergruva, var den f\xc3\xb8rste gruva inne i selve Longyearbyen p\xc3\xa5 Svalbard. Interessenter fra Trondheim hadde allerede i 1903 etablert \xc2\xabTr\xc3\xb8ndergruva\xc2\xbb i samme fjellmassiv, men i nordvest over Hotellneset. Gruve 1(a) \xc3\xa5pnet i 1906 etter at Arctic Coal Company ble stiftet av John Munroe Longyear i februar, og senere p\xc3\xa5 \xc3\xa5ret overtok interessene til Trondhjem-Spitsbergen Kulkompani. Gruve 1 ble stengt i 1958. Den ligger ytterst i Longyeardalens nordre side, over Svalbard kirke og Sverdrupbyen.\n_START_SECTION_\nHistorie\n_START_PARAGRAPH_\nKullet i Gruve 1(a) ble drevet ut h\xc3\xb8yt oppe i fjellsiden, og fraktet b\xc3\xa5de med taubane og sammen med utstyr ned til dalbunnen med et transportb\xc3\xa5nd. Derfra fraktet en liten jernbane kullet ned til utskipingen nedenfor Skjeringa. Transportb\xc3\xa5ndet er helt \xc3\xb8delagt med synlig, og det er rester igjen av jernbanen nedenfor Svalbard kirke. Taubanen g\xc3\xa5r langs fjellsiden forbi den senere telegrafantenna og til taubanesentralen p\xc3\xa5 Skjeringa._NEWLINE_ _NEWLINE__NEWLINE_Natt til 3. januar 1920 tok en kullst\xc3\xb8veksplosjon livet av 26 gruvearbeidere. og gruva ble stengt, selv om styret mente det var \xc3\xb8konomisk forsvarlig \xc3\xa5 gjen\xc3\xa5pne den. Det ble imidlertid funnet mer \xc3\xb8konomisk riktig \xc3\xa5 konsentrere arbeidet om Gruve 2 hvor kullgangen var mektigere og kvaliteten fullt p\xc3\xa5 h\xc3\xb8yde med kullet i Gruve 1. _NEWLINE_I Gruve 2 ble de geologiske forhold stadig vanskelige og driften ble innstilt i 1938. Selskapet m\xc3\xa5tte gj\xc3\xb8re noe for \xc3\xa5 \xc3\xb8ke gruveproduksjonen og besluttet \xc3\xa5 gjenoppta driften av Gruve 1. Innslagspunktet ble flyttet lenger inn i dalen hvor kullaget skar helt nede ved dalbunnen. Produksjonen i det som ble omtalt som Gruve 1B, kom i gang i midten av oktober 1939. Samtidig ble den nye gruvebyen Sverdrupbyen anlagt like ved innslagspunktet. Det ble anlagt ny taubane fra Gruve 1b og videre til Taubanesentralen p\xc3\xa5 Skjeringa. Her var det ogs\xc3\xa5 bro over Longyearmorenen med forbindelse til Gruve 4._NEWLINE_Gruve 1B ble utsatt for en gruvebrann 29. oktober 1948 og i midten av desember kunne produksjonen gjenopptas i gruva.\n_START_SECTION_\nAvvikling\n_START_PARAGRAPH_\nDriften i Gruve 1B ble etter hvert preget av stadig vanskeligere geologiske forhold og fra 1950 og frem til 1958 ble det bare drevet oppfaringsarbeid. I 1958 ble gruva nedlagt av hensyn til behovet for mer rasjonell drift p\xc3\xa5 bakgrunn av fallende kullpriser. Indre deler av Gruve 1B ble deretter benyttet som drikkevannsreserve for Longyearbyen frem til andre halvdel av 1960-tallet._NEWLINE_Etter at Gruve 1 ble stengt, ble det igangsatt gruvedrift med innslag fra nordvestsiden av Plat\xc3\xa5berget, og denne ble kalt Gruve 3. Denne gruven utnyttet samme forekomst som Gruve 1 men fra vest, og innslaget til Gruve 3 l\xc3\xa5 bare litt vest for der hvor \xc2\xabTr\xc3\xb8ndergruva\xc2\xbb l\xc3\xa5.'